የሰብዓዊ መብት ችግሮችን ለመፍታት ለፖለቲካዊ ቀውስ መፍትሔ እንደሚያስፈልግ ተገለጸ
በአሁኑ ወቅት በአገሪቱ እየተፈጠረ ያለው የሰው ሕይወት መጥፋት፣ የንብረት ውድመት፣ የሰዎች መፈናቀል፣ የአካል መጉደልና የመሳሰሉት የሰብዓዊ መብት ችግሮች የፖለቲካ ቀውስ ውጤት መሆናቸውን፣ የኢትዮጵያ ሰብዓዊ መብቶች ኮሚሽን ዋና ኮሚሽነር ዳንኤል በቀለ (ዶ/ር) አስታወቁ፡፡ ኮሚሽነሩ ይህን ያስታወቁት ኅዳር 30 ቀን 2012 ዓ.ም. ‹‹ወጣትነት ለሰላምና ለሰብዓዊ መብቶች›› በሚል መሪ ቃል የሚከበረውን ዓለም አቀፍ የሰብዓዊ መብቶች ቀንን አስመልክተው፣ ከሌሎች በሰብዓዊ መብቶች ጉዳይ ላይ ከሚሠሩ ተቋማት ጋር በጋራ በሰጡት ጋዜጣዊ መግለጫ ወቅት ነው፡፡ ዋና ኮሚሽነሩ በመግለጫው ወቅት ኮሚሽኑ ከሰብዓዊ መብት መከበር ጋር እየሠራው ስለሚገኝ የማሻሻያ ሥራዎች፣ ስለወቅታዊ የሰብዓዊ መብቶች ሁኔታ፣ እንዲሁም በበዓሉ አከባበር ላይ ማብራሪያ ሰጥተዋል፡፡ በዚህም መሠረት በአገሪቱ የሰብዓዊ መብቶች ችግር በዋነኛነት ከፖለቲካ ቀውስ ጋር የሚገናኙ እንደሆነ በመግለጽ፣ ‹‹ችግሩን ከሥሩ ለመፍታት የሚያስፈልገው ፖለቲካዊ መፍትሔ ነው፡፡ ከዚህ አንፃርም ሐሳቦችን እያስተላለፍን ነው፤›› ብለዋል፡፡ የተለያዩ የሰብዓዊ መብት ጥሰቶች የፈጸሙና ጥፋተኛ የሆኑ ወገኖች ተጠያቂ እንዲሆኑ መሥራት እንደሚገባ በመግለጽ፣ ይህም መሠረታዊ ሥራ መሆኑን አስረድተዋል፡፡ ‹‹በማናቸውም ደረጃ በየትኛውም ዓይነት ለሰብዓዊ መብት ጥሰት ተጠያቂ የሚሆኑ ሰዎችን ተጠያቂነትን ማረጋገጥ ካልጀመርንና ካላረጋገጥን፣ በማያቋርጥ አዙሪት ውስጥ እንቀጥላለን፡፡ ስለሆነም ተጠያቂነትን ማረጋገጥ መሠረታዊው ነገር ነው፤›› ሲሉ በዚህ ጉዳይ ላይ በቁርጠኝነት ሊሠራ እንደሚገባ አሳስበዋል፡፡ ምንም እንኳን ተጠያቂነትን ለማረጋገጥ በከፍተኛ ደረጃ መሠራት እንዳለበት ቢገልጹም፣ እስካሁን ግን ተግባሩ በሚገባው ልክ እንዳልፈጸመ በመግለጽ፣ ‹‹ከዚህ አንፃር ዕርምጃዎቻችን አጥጋቢ አይደሉም፡፡ ተጠያቂነትን ከማረጋገጥ አንፃር ብዙ መሥራት ይጠበቅብናል፤›› በማለት አፅንኦት ሰጥተው ተናግረዋል፡፡ ከዓመታዊ የሰብዓዊ መብቶች አያያዝ ሁኔታ አንፃር ከለውጡ ወዲህ የሰብዓዊ መብት አያያዝ ተሻሽሏል የሚል እምነት እንዳላቸው የገለጹት ዋና ኮሚሽነሩ፣ ‹‹የሰብዓዊ መብት ችግሮች ሁሉ ተፈተዋል ማለት አይደለም፡፡ ይልቁንም በአንዳንድ አካባቢዎች አሳሳቢ የሰብዓዊ መብት ቀውስ ሊባል የሚችል ሁኔታ እንደተፈጠረ ይታወቃል፤›› ብለዋል፡፡ ዋና ኮሚሽነሩ ከሌሎች የሰብዓዊ መብቶች ላይ ከሚሠሩ ተቋማት ጋር በጋራ በመሆን የሰጡት መግለጫ የዓለም የሰብዓዊ መብቶች ቀንን ከማክበር ጋር በማያያዝ መሆኑን ገልጸው፣ ከዚህ ቀደሙ በተለየ ሁኔታ በሰብዓዊ መብቶች ላይ ከሚሠሩ ተቋማት ጋር ቀኑን ከማክበር ባለፈ በተለያዩ ጉዳዮች ላይ ወደፊት አብረው እንደሚሠሩም አስታውቀዋል፡፡ ኅዳር 30 ቀን 2012 ዓ.ም. ለ71ኛ ጊዜ ዓለም አቀፍ የሰብዓዊ መብቶች ቀን የሚከበረው፣ ዓለም አቀፍ ሁለንተናዊ የሰብዓዊ መብቶች መግለጫ (Universal Declaration of Human Rights) የፀደቀበትን ቀን ለመዘከር ነው፡፡ 